Civilian Conservation Corps
Civilian Conservation Corps, CCC, et af historiens mest omfattende projekter til bekæmpelse af arbejdsløshed, sat i værk på initiativ af den amerikanske præsident Franklin D. Roosevelt som en del af New Deal-programmet og vedtaget af kongressen i marts 1933. Arbejdsløse mænd på 18-25 år fra familier, hvor faderen var arbejdsløs, samt enkelte krigsveteraner kunne melde sig til korpset i seks måneder ad gangen i op til to år, hvor de fik en løn på 30 dollars pr. måned, af hvilke 25 dollars skulle sendes hjem til familien. Korpset, der blev oprettet i samtlige stater foruden Hawaii og Alaska, der da var territorier, beskæftigede sig med projekter som skovbrug, dæmnings- og vejbygning, etablering af telefon- og elledninger, oprettelse af beskyttede naturområder samt et brandkorps til bekæmpelse af naturbrande m.m. Der var fuld ligestilling og ligeløn mellem hvide og farvede i korpset, der i 1935 beskæftigede 505.000 mennesker i 2650 lejre. Efter USA's indtræden i 2. Verdenskrig ophørte statsstøtten til programmet, der blev endeligt nedlagt i 1942. Fra 1970'erne er oprettet adskillige ungdomskorps med forbillede i CCC.